text: Hjemmeværnet kan få behov for efteruddannelse
  24 april 2016 kl. 16.40
  Hvis hjemmeværnet skal hjælpe politiet med at kontrollere ved grænsen, så kan der blive behov for efteruddannelse. 
  Politiets mange timer nede ved grænsen belaster politistyrken, og det kan betyde, at hjemmeværnet skal aflaste politiet ved at deltage i bevogtningsopgaver ved den dansk-tyske grænse. Ifølge Berlingske Tidende er regeringen på vej med en plan, som skal aflaste poltiet, og her indgår hjemmeværnet altså.
  Men hvis hjemmeværnet skal hjælpe politiet med at bevogte grænsen, så kan det betyde, at de frivillige i hjemmeværnet har brug for efteruddannelse. Det siger Bjarne Laustsen, kommitteret for Hjemmeværnet.
  - Hjemmeværnet har generelt en bred uddannelse, men alt afhængig af opgavens karakter, så kan der blive behov for efteruddannelse, og det er vi også parate til at modtage, siger Bjarne Laustsen, der også er folketingsmedlem for Socialdemokraterne.
  Regeringens plan om at aflaste politiet skal drøftes i kredsen af forligspartier tirsdag, hvor hjemmeværnet altså formentlig bliver klogere på, om de indgår i de planer.
  